Omkring klokken 23 søndag aften begik en flok hætteklædte unge mænd groft hærværk mod den swinger-klub, som den 33-årige Yoldas Akkaya planlægger at åbne i løbet af maj i nogle lejede lokaler få kilometer fra Aarhus' vestlige bygrænse.

- Jeg fik selvfølgelig et chok og blev bange, da jeg hørte ruderne smadre, og jeg forskansede mig bag en dør, fortæller Yoldas Akkaya, der i fredags i Ekstra Bladet fortalte om sine planer med en ny swinger-klub efter københavnsk forbillede i lokalerne, som hidtil har huset blandt andet polterabend-fester, paintball og fly- og racerbil-simulatorer. Et sted for store og små legedrenge, som i Akkayas udgave stadig skal tilbydes disse aktiviteter, men skarpt adskilt fra swinger-klubbens vilde og rå sex-udskejelser.

Integration i swinger-klubben: Mød sex-kongen af Aarhus

I alt 20 bilruder og vinduer blev smadret med adskillige større sten, ligesom en pulverslukker blev tømt i lokalet ved hovedindgangen.

- Jeg er grædefærdig og har haft mest lyst til bare at opgive det hele. Men det sker ikke. Jeg vil ikke bøje mig for de her mennesker. De skal ikke få mig ned med nakken nu, hvor jeg vil leve en drøm ud om at skabe en god forretning, siger Yoldas Akkaya, da Ekstra Bladet besøger ham for anden gang på få dage.

I alt 20 bilruder og vinduer blev smadret. (Foto: Anders Brohus)

Jeg løber ikke fra min fortid

Politiassistent og pressekoordinator hos Østjyllands Politi, Marianne Morgen, bekræfter, at politiet modtog en anmeldelse om hærværk hos Yoldas Akkaya sent søndag aften.

- Vi efterforsker sagen og behandler den forurettede (Yoldas Akkaya) fuldstændig som alle andre, der har været udsat for en lignende ubehagelig oplevelse. Vi vil vi ikke udtale os yderligere om sagen på nuværende tidspunkt, siger Marianne Morgen som svar på, hvorvidt Yoldas Akkayas planer om en swinger-klub og hans baggrund med en dom for voldtægt tilbage i 2001 giver politiet anledning til at håndtere sagen anderledes end normalt.

Heftige billeder: Velkommen i swingerklubben for de smukke

Yoldas Akkaya, der er født og opvokset i Aarhus Vest og har kurdisk-tyrkiske forældre, har hen over weekenden modtaget adskillige trusler og hadefulde beskeder fra folk, som har læst artiklerne om swinger-planerne og hans fortid som voldtægtsdømt i Ekstra Bladet.

- Er det trods alt ikke forståeligt, at nogle kobler din voldtægtsdom med planerne om en swinger-klub og bliver forargede over, at netop du vil åbne dørene for sådan en klub?

- Jeg har aldrig forsøgt at løbe fra den del af min fortid, men det er altså 16-17 år siden nu og alle fortjener en ny chance.

Yoldas Akkaya prøver ikke at løbe fra sin fortid, men han mener, at alle bør fortjener en ny chance. (Foto: Anders Brohus)

Jeg var 16-17 år gammel

Yoldas Akkaya fik i foråret 2001 en dom på ni måneders fængsel for sammen med en jævnaldrende kammerat at have voldtaget en 14-årig pige.

- Jeg fastholder, at jeg aldrig har truet eller slået pigen, men jeg udnyttede nok hendes frygt. Det var ikke i orden, og jeg har taget min straf. Er det så rimeligt, at jeg skal straffes igen nu så mange år efter. Da det her skete, var jeg en dreng på 16-17 år, som afsøgte grænser.

Yoldas Akkaya taler ud om voldtægten. Hør mere om sagen her

Se også: Der er fuld knald på, når singlerne swinger

Yoldas Akkaya befandt sig alene på sit nye lejemål, da de hætteklædte mænd i løbet af få minutter raserede stedet. Dels ved at smadre alle ruderne i hans egen bil på parkeringspladsen i gården, dels ved at ødelægge frontruden på Akkayas udlejers lastbil. Herefter fik en række vinduer og en indgangsdør de store sten at smage, inden hærværks-flokken tømte en pulverslukker i den store entré.

- Jeg fik selvfølgelig et chok og blev bange, da jeg hørte ruderne smadre, og jeg forskansede mig bag en dør, fortæller Yoldas Akkaya til Ekstra Bladet

'Hey, mand, hvad laver du'

- Jeg stod et kort øjeblik ansigt til ansigt med en af dem ved indgangen og råbte 'hey, mand hvad laver I'. Han svarede 'hey mand, hvad laver du'. Herefter forskansede jeg mig bag en dør. Jeg blev bag døren i fire-fem minutter, efter at de var forsvundet, og ringede så 112.

Yoldas Akkaya nåede ikke at genkende nogle af de hætteklædte mænd, som han vurderer til at have været imellem 19 og 25 år gamle.

Den synligt påvirkede indehaver af den kommende swinger-klub vil nu skærpe sikkerheden på stedet.